ຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຟ້າມບີ່ງມີງ ຢ້ຽມຢາມນິວຊີແລນຢ່າງເປັນທາງການ
ທ່ານ ຟ້າມບີ່ງມີງ, ຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ໄດ້ເດີນທາງຢ້ຽມຢາມນິວຊີແລນ ແຕ່ວັນທີ 1 – 3/12 ຕາມຄຳເຊື້ອເຊີນຂອງທ່ານ Murray McCully, ລັດຖະມົນຕີການຕ່າງປະເທດ ນິວຊີແລນ. ໃນຂອບເຂດການຢ້ຽມຢາມ, ຕອນບ່າຍວັນທີ 1/12, ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຟ້າມບີ່ງມີງ ມີການພົບປະກັບທ່ານ David Carter, ປະທານສະພາຕ່ຳ ນິວຊີແລນ ແລະ ທ່ານ Bill English, ຮອງນາຍົກລັດຖະມົນຕີ, ລັດຖະມົນຕີການເງິນ ນິວຊີແລນ.
ທ່ານ ຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຟ້າມບີ່ງມິງ ແລະ ທ່ານ David Carter, ປະທານສະພາຕ່ຳ
(ພາບ: Khánh Lin/TTXVN)
ທີ່ການພົບປະ, ທ່ານ David Carter, ປະທານສະພາຕ່ຳ ໃຫ້ຮູ້ວ່າ: ຫວຽດນາມ ແມ່ນໜຶ່ງໃນບັນດາຄູ່ຮ່ວມມືບຸລິມະສິດເຊິ່ງ ນິວຊີແລນ ສ້າງຕັ້ງຂອບເຂດຄູ່ຮ່ວມມືຮອບດ້ານມາແຕ່ດົນນານແລ້ວ, ສະແດງຄວາມເພິ່ງພໍໃຈກ່ຽວກັບການຮ່ວມມືລະຫວ່າງສະພາແຫ່ງຊາດ ແລະ ການພົວພັນແລກປ່ຽນປະຊາຊົນລະຫວ່າງ 2 ປະເທດພວມນັບມື້ນັບໄດ້ຮັບການເພີ່ມທະວີ. ທ່ານປະທານສະພາຕ່ຳ David Carter ຫວັງວ່າ 2 ຝ່າຍຮ່ວມມືຮັກສາປະສິດທິຜົນຂອງສາຍການບິນລະຫວ່າງ Aukland ແລະ ນະຄອນ ໂຮ່ຈີມິນ ເພື່ອປະກອບສ່ວນເຊື່ອມຕໍ່ ແລະ ຍູ້ແຮງການແລກປ່ຽນຄ້າຂາຍ, ການທ່ອງທ່ຽວ ແລະ ແລກປ່ຽນຄະນະຜູ້ແທນລະຫວ່າງ ຫວຽດນາມ ແລະ ນິວຊີແລນ.
ທ່ານຮອງນາຍົກລັດຖະມົນຕີ, ລັດຖະມົນຕີການເງິນ Bill English ໄດ້ຢັ້ງຢືນວ່າ ນິວຊີແລນ ເອົາໃຈໃສ່ຮ່ວມມືກັບ ຫວຽດນາມ ໃນຂົງເຂດເສດຖະກິດ, ການເງິນ, ທະນາຄານ, ສ້າງໂຄງປະກອບລັດວິສາຫະກິດຄືນໃໝ່, ຫວັງວ່າ 2 ຝ່າຍຊຸກຍູ້, ຊອກຫາກາລະໂອກາດຮ່ວມມືໃນໄລຍະຈະມາເຖິງ. ນິວຊີແລນ ຈະສືບຕໍ່ໜູນຊ່ວຍ ຫວຽດນາມ ໃນວິວັດການພັດທະນາ, ໃນນັ້ນມີການສະຫງວນການໜູນຊ່ວຍພັດທະນາ (ODA) ໃຫ້ແກ່ ຫວຽດນາມ.
ສ່ວນທ່ານ ຟ້າມບີ່ງມີງ, ຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຫວຽດນາມ ສະເໜີໃຫ້ 2 ຝ່າຍຍູ້ແຮງການຮ່ວມມືເສດຖະກິດ, ການຄ້າ, ສູ້ຊົນນຳວົງເງິນການຄ້າ 2 ສົ້ນບັນລຸຄາດໝາຍ 1,7 ຕື້ USD ໃນປີ 2020 ຄືການນຳ 2 ປະເທດໄດ້ວາງອອກ.
ສອງຝ່າຍກໍ່ພິຈາລະນະບັນດາການຜັນແປຫຼ້າສຸດກ່ຽວຂ້ອງເຖິງສັນຍາຄູ່ຮ່ວມມືຂ້າມ ປາຊີຟິກ (TPP) ແລະ ເປັນເອກະສັນຖືວ່າການຄ້າເສລີ ແລະ ການເຊື່ອມໂຍງແມ່ນທ່າອ່ຽງບໍ່ອາດຕ່າວປີ້ນໄດ້. ສອງຝ່າຍກໍ່ຢັ້ງຢືນສືບຕໍ່ຮ່ວມມື ແລະ ສະໜັບສະໜູນເຊິ່ງກັນ ແລະ ກັນຢູ່ບັນດາເວທີປາໄສພາກພື້ນ ແລະ ສາກົນ ທີ່ທັງ 2 ຝ່າຍແມ່ນສະມາຊິກ, ໃນນັ້ນມີເວທີປາໄສຮ່ວມມືເສດຖະກິດ ອາຊີ - ປາຊີຟີກ (APEC).
ແລະກໍ່ໃນຕອນບ່າຍວັນດຽວກັນ, ທ່ານ ຟ້າມບີ່ງມີງ, ຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ໄດ້ໄປຢ້ຽມຢາມ, ເຮັດວຽກຢູ່ສະຖານທູດ ຫວຽດນາມ ປະຈຳ ນິວຊີແລນ.
(ແຫຼ່ງຄັດຈາກ VOV)